Beslingastate

Beslinga State wie in state by Friens.

 Skiednis 
Wis is dat der al foar 1543 op it plak in stins of in foarse pleats stien hat. Healwei de 16e iuw waard de Ljouwerter keapman Andries Arends eigner fan de stins of pleats, dy't de namme Beslinga State hie. Troch't syn dochter Jets yn of om-en-de-by yn 1574 troude mei Douwe fan Sytzama kaam it yn hannen fan de Fan Sytzama's. Om't Jets gjin titel hie en hja troude mei immen fan adel liet hja har Fan Beslinga neame en in wapen meitsje. 

De pleats of wat der fan de oarspronklike stins oer wie waard yn 1620 ôfbrutsen en ferfongen troch in nije state, dy't altiten yn hannen fan de famylje bliuwe soe. De lêste eigner Maurits Pico Diederik liet de state yn 1828 útwreidzje troch it hûs yn djipte te ferdûbeljen, sadat it earder rjochthoekige grûnflak in fjouwerhoekich oerflak krige. By dy ferbouwing rekke de state syn trepgevels kwyt en waard it sealtek fan de âlde bou ferfongen troch in skylddak mei twa harkenielen. Ek de nijbou, dy't like heech waard as it ferboude diel, krige in skylddak. Nei't syn soan Eyzo de Wendt him opfolge as grytman en jong ferstoar en Maurits Pico Diederik yn 1848 ek ferstoar, kaam de state leech te stean. Al rillegau dêrnei folge de ôfbraak. 

Fan de state sels is neat mear werom te finen. De terp dêr't de state op stien hat is ôfgroeven. It koetshûs fan de state is no It Lokaeltsje, it doarpshûs fan Friens. Op it hiem fan de pleatsen om Friens hinne binne noch stinzeplanten te finen (û.o. Nagelkrûd en Wylde Roazen). Beslinga State lei súdwest fan de tsjerke fan Friens, dêr't no noch in rike samling roubuorden fan de famylje te sjen is. 

De Fan Sytzema's hawwe noch altiten in bân mei Friens; se wurde hjir begroeven yn it famyljegrêf en op 14 maaie 2001 troude Henriëtte van Sytzama yn it tsjerkje.

Eigeners / bewenners fan Beslinga State
 Jier  Bewenner foar 1543 - sa. 1550  Alyt Pyters sa. 1550 - 1573  Andries Pytersz 1573-1586  Douwe fan Sytzama & Jets fan Beslinga 1586-1637  Andries fan Sytzama 1624-1647  Kristoffel fan Sytzama 1626-1665  Pier fan Sytzama 1629-1672  Douwe fan Sytzama 1711-1728  Pier Galenus fan Sytzama 1729-1734  Clara Feyoena fan Raesfelt-van Sytzama 1828-1848  Maurits Pico Diederik Baron fan Sytzama 1841-1843  Eyzo de Wendt baron fan Sytzama

 Sjoch ek 
 States en Stinzen

Kategory:Friens
Kategory:Eardere stins of state yn Fryslân
Kategory:Stins of state yn Ljouwert (gemeente)
Kategory:State
Kategory:Bouwurk út 1620
Kategory:Bouwurk sloopt yn 1849
Kategory:Stins of state yn Boarnsterhim